**TÁJÉKOZTATÓ**

**a *Foglalkoztatási Paktum megvalósítása Komárom-Esztergom megyében* című,**

**TOP-5.1.1-15-KO1-2016-00001-es azonosító számú projekt támogatott foglalkoztatási formáiról**

A Komárom-Esztergom Megyei Kormányhivatal konzorciumi partnerként vesz részt a foglalkoztatást elősegítő projekt megvalósításában. A konzorciumvezető a Komárom-Esztergom Megyei Önkormányzat. Az Európai Szociális Alapból és a Magyar Állam társfinanszírozásából támogatott projektnek köszönhetően a megye a foglalkoztatási helyzet javítása céljából 344 millió Ft vissza nem térítendő támogatásban részesült a Terület- és Településfejlesztési Operatív program (röviden TOP) keretében. **A projekt célja, hogy elősegítse a hátrányos helyzetű álláskeresők munkaerő-piacon való elhelyezkedését.**

A projekt célkitűzései szerint a támogatások eredményeként **a munkaerőpiaci programba 223 fő kerül bevonásra, akik közül az álláshoz jutók száma legalább 97 fő, a támogatást követő 6 hónapot követően is foglalkoztatottak száma legalább 64 fő**. **Legalább 50 fő képzésben részesül.**

Egyik fő tevékenységcsoport az álláskeresők bevonása, foglalkoztatásuk elősegítése. Ezt a projektrészt a Kormányhivatal szervezi. A projektbe bevont álláskeresők számára meghatározott **képzéseket**, **munkaerőpiaci szolgáltatásokat** (információnyújtás, tanácsadások, mentorálások) nyújtunk, **segítjük** alakhatásukat, vállalkozóvá válásukat, **megkönnyítjük az** **elhelyezkedésüket**, és a program finanszírozza a foglalkoztatásukhoz kapcsolódó **támogatásokat** is. Ügyfeleink foglalkoztatásának kezdeti időszakában munkahelyi mentor segíti a beilleszkedésüket.

A projekt tervezett **befejezési dátuma: 2018. október 31.**

A projektbe a Komáromi járásban, Tatai járásban, illetve Tatabányai járásban (kivéve Tatabánya városát!) állandó lakcímmel vagy tartózkodási lakcímmel rendelkező, a térségben munkát vállalni szándékozó, **álláskereső** (tehát munkaviszonnyal nem rendelkező) hátrányos helyzetű személyek, **inaktívak**, valamint a **közfoglalkoztatásból** a versenyszférába visszavezethetők vonhatóak be.

A **célcsoport** részletes felsorolása:

* alacsony iskolai végzettségűek (legfeljebb általános iskolai végzettségűek, szakképzettség nélkül),
* 25 év alatti fiatalok, vagy 30 év alatti pályakezdő álláskeresők,
* 50 év felettiek,
* GYED-ről, GYES-ről, ápolási díjról visszatérők, vagy legalább egy gyermeket egyedül nevelő felnőttek,
* foglalkoztatást helyettesítő támogatásban részesülők,
* tartós munkanélküliséggel veszélyeztetettek:

minimum 6 hónapja álláskeresők, vagy

minimum 3 hónapja álláskeresők és

* + közfoglalkoztatottak, vagy
	+ elavult szakképzettséggel rendelkezők (van szakképzettségük, de azt több mint 10 éve szerezték), vagy
	+ megfelelő szakképzettséggel rendelkeznek, de gyakorlattal nem, vagy
	+ szakképzettséggel nem rendelkeznek,
* megváltozott munkaképességű személyek,
* roma nemzetiséghez tartozó személyek,
* inaktívak: a bevonás előtt nem dolgoztak, illetve nem volt rendszeres jövedelmet biztosító munkájuk, nem kerestek munkát, vagy kerestek, de nem tudtak volna munkába állni,
* a közfoglalkoztatásból a versenyszférába visszavezethetőek (a közfoglalkoztatásból 30 napnál nem régebben kilépett álláskeresők).

A fenti célcsoport valamelyikébe tartozó, projektbe bevont ügyfelek foglalkoztatását az alábbi támogatásokkal kívánjuk elősegíteni, melyek választhatósága, egymás után sorolhatósága jogszabályi feltételektől függ, időtartama pedig a projekt megvalósítási időszakához illeszkedik:

**Foglalkoztatást bővítő, maximum 6+3 havi bértámogatás nyújtása**

Jogszabályban meghatározottak szerint nyújtható, az ügyfél célcsoport besorolásának megfelelően. A munkabér és a szociális hozzájárulási adó együttes összegének **70%-ára** nyújtott, maximum 6+3 havi támogatási forma (6 hónap támogatás + 3 hónap továbbfoglalkoztatási kötelezettség). A továbbfoglalkoztatás nem nyúlhat túl 2018. 10. 31-nél. A maximális havi támogatási összeg 2017-ben: a minimálbér másfélszeresének 70%-a, vagyis 163.325 Ft.

**90 napos bérköltség támogatás (munkatapasztalat szerzést elősegítő támogatási forma)**

A munkáltató *de minimis* keretének (200.000 Euro 3 év vonatkozásában) terhére nyújtható. Jogszabályban meghatározottak szerint adható, az ügyfél célcsoport besorolásának megfelelően. A munkabér és a szociális hozzájárulási adó együttes összegének legfeljebb **100%-ára** nyújtott, maximum 90 napos támogatási forma. A maximális havi támogatási összeg 2017-ben: 233.325 Ft.

**Legfeljebb 6+3 havi bérköltség támogatás nyújtása**

A munkáltató *de minimis* keretének (200.000 Euro 3 év vonatkozásában) terhére nyújtható. Jogszabályban meghatározottak szerint adható, az ügyfél célcsoport besorolásának megfelelően. A munkabér és a szociális hozzájárulási adó együttes összegének legfeljebb **100%-ára** nyújtott, maximum 6+3 havi támogatási forma (6 hónap támogatás + 3 hónap továbbfoglalkoztatási kötelezettség). A maximális havi támogatási összeg 2017-ben: 233.325 Ft.

A támogathatóság további feltétele, hogy 90 napos, illetve maximum 6+3 havi bérköltség támogatás esetén a kérelem benyújtását megelőző 6 hónap, maximum 6+3 havi bértámogatás esetén 12 hónap viszonylatában, a TOP projektbe bevont, foglalkoztatni tervezett ügyféllel **az átlagos statisztikai létszámhoz** viszonyítva a munkavállalói létszám **nettó növekedést** eredményezzen.

A bér-, illetve bérköltség támogatás mellett, a foglalkoztatáshoz tartozóan, a **munkába járáshoz kapcsolódó utazási támogatás** (helyközi, illetve távolsági autóbusz, valamint vonatbérlet támogatása 100%-os mértékig) is megítélhető.

**Az ügyfelek projektbe történő irányítása folyamatos, várjuk a munkáltatók jelentkezését is.**

Az ügyfelek projektbe történő bevonását, valamint a támogatások megítélését a Komárom-Esztergom Megyei Kormányhivatal az ügyfél lakóhelye, illetve tartózkodási helye szerint illetékes Járási Hivatalának (Komáromi, Tatai, vagy Tatabányai Járási Hivatal) Foglalkoztatási Osztálya végzi, további információ az osztály munkatársaitól kérhető.

**Komárom-Esztergom Megyei Kormányhivatal**